ai4bharat/Pralekha huggingface dataset:
स्वास्थ्य एवं परिवार कल्याण मंत्रालय
भारत सरकार की टेलीमेडिसिन पहल ई-संजीवनी ने 1.2 करोड़ परामर्श पूरे किए
ई-संजीवनी सेवा का उपयोग प्रतिदिन लगभग 90,000 मरीज अपने इलाज के लिए कर रहे हैं
भारत सरकार की राष्ट्रीय टेलीमेडिसिन सेवा ई-संजीवनी ने तेजी से देश की सबसे लोकप्रिय और सबसे बड़ी टेलीमेडिसिन सेवा बनते हुए 1.2 करोड़  से अधिक परामर्श पूरे कर लिए हैं। वर्तमान में राष्ट्रीय टेलीमेडिसिन सेवा ई-संजीवनी से देश भर में प्रतिदिन लगभग 90,000 रोगियों को इलाज मुहैया करा रहा है। इस सेवा को अपनाने का संकेत इस बात से मिलता है कि इसे पूरे देश में रोगियों के साथ-साथ डॉक्टरों और विशेषज्ञों द्वारा व्यापक रूप से हाथों-हाथ लिया जा रहा है।
स्वास्थ्य और परिवार कल्याण मंत्रालय की राष्ट्रीय टेलीमेडिसिन सेवा ई-संजीवनी दो माध्यम से सेवा मुहैया कराती है, 1. ईसंजीवनी एबी-एचडब्ल्यूसी  जो हब और स्पोक मॉडल पर आधारित है। वहीं, 2. ईसंजीवनीओपीडी  मॉडल पर आधारित है जो नागरिकों को उनके घरों की सीमा में आउट पेशेंट सेवाएं प्रदान करती है।
ईसंजीवनी एबी-एचडब्ल्यूसी ने लगभग 67,00,000 परामर्श पूरे कर लिए हैं। इसे आयुष्मान भारत योजना के तहत स्वास्थ्य और कल्याण केंद्रों पर लागू किया जा रहा है। इसे नवंबर 2019 में शुरू किया गया था। आंध्र प्रदेश ईसंजीवनी एबी-एचडब्ल्यूसी सेवाओं को शुरू करने वाला पहला राज्य था। इसके लागू होने के बाद से, विभिन्न राज्यों में 2000 से अधिक हब और लगभग 28,000 स्पोक स्थापित किए गए हैं।
ईसंजीवनीओपीडी नागरिकों को गैर-कोविड-19 और कोविड-19 संबंधित आउट पेशेंट स्वास्थ्य सेवाओं के इलाज मुहैया कराने का टेलीमेडिसिन मॉडल है। इसे 13 अप्रैल 2020 को देश में पहले लॉकडाउन के दौरान शुरू किया गया था, जब सभी ओपीडी बंद थे। अब तक, ई-संजीवनी ओपीडी के माध्यम से 51,00,000 से अधिक रोगियों की सेवा की जा चुकी है, जो 430 से अधिक ऑनलाइन ओपीडी की मेजबानी करता है जिसमें सामान्य ओपीडी और विशेष ओपीडी शामिल हैं। देश के मुख्य चिकित्सा संस्थान जैसे एम्स बठिंडा , बीबीनगर , कल्याणी , ऋषिकेश , किंग जॉर्ज मेडिकल कॉलेज, लखनऊ  आदि भी ई-संजीवनी ओपीडी के माध्यम से आउट पेशेंट स्वास्थ्य सेवाएं प्रदान कर रहे हैं।
भारत सरकार की ई-संजीवनी राष्ट्रीय टेलीमेडिसिन सेवा शहरी और ग्रामीण भारत में मौजूद डिजिटल स्वास्थ्य अंतर को समाप्त कर रही है। यह माध्यमिक और टर्शरी स्तर के अस्पतालों पर बोझ को कम करते हुए जमीनी स्तर पर डॉक्टरों और विशेषज्ञों की कमी को दूर करने का काम कर रही है। राष्ट्रीय डिजिटल स्वास्थ्य मिशन के अनुरूप, यह डिजिटल पहल देश में डिजिटल स्वास्थ्य पारिस्थितिकी तंत्र को भी बढ़ावा दे रही है। मोहाली में सेंटर फॉर डेवलपमेंट ऑफ एडवांस कंप्यूटिंग  द्वारा विकसित एक स्वदेशी टेलीमेडिसिन तकनीक है। मोहाली में सी-डैक टीम एंड टू एंड सेवाएं प्रदान कर रही है। टेलीमेडिसिन की उपयोगिता को ध्यान में रखते हुए और कोविड-19 संक्रमण की एक और लहर फैलने की अप्रत्याशित आंशका को देखते हुए, स्वास्थ्य और परिवार कल्याण मंत्रालय ने योजना बनाई है जिसके तहत ई-संजीवनी को प्रति दिन 500,000 परामर्श देने में सक्षम बनाने की दिशा में काम किया जा रहा है।
ई-संजीवनी सेवा और ई-संजीवनी ओपीडी प्लेटफार्मों के माध्यम से उच्चतम परामर्श पंजीकरण करने वाले शीर्ष दस राज्य आंध्र प्रदेश , कर्नाटक , तमिलनाडु , उत्तर प्रदेश , गुजरात , मध्य प्रदेश , बिहार , महाराष्ट्र , पश्चिम बंगाल  और केरल  हैं।
पर्यटन मंत्रालय
आजादी का अमृत महोत्सव के हिस्से के रूप में पर्यटन से संबंधित हितधारकों ने राष्ट्रीय युद्ध स्मारक का दौरा किया, सेना के शहीदों के परिजनों को सम्मान देने के कार्यक्रम का आयोजन
जब हम आजादी का अमृत महोत्सव मना रहे हैं, मैं सभी से अमृत काल में राष्ट्रीय युद्ध स्मारक पर जाने और देश के लिए अपने प्राणों की आहुति देने वाले सैनिकों को श्रद्धांजलि देने का आग्रह करता हूं: पर्यटन सचिव श्री अरविंद सिंह
सेना के 144 शहीदों के पैतृक स्थान से एकत्रित मिट्टी को श्रद्धांजलि दी गई
पर्यटन मंत्रालय ने आज राष्ट्रीय युद्ध स्मारक, नई दिल्ली में स्वतंत्रता का अमृत महोत्सव मनाया और स्मारक में पर्यटन क्षेत्र से संबंधित हितधारकों के दौरे का आयोजन किया। पर्यटन मंत्रालय ने शहीदों के 7 परिजनों को सम्मानित किया। मेहमान राष्ट्रीय युद्ध स्मारक के दौरे पर भी गए और राष्ट्रीय युद्ध स्मारक में हर दिन मनाये जाने वाले 'पुष्पांजलि समारोह' में भी शामिल हुए। एक शहीद सैनिक के परिजनों को स्मारक पर माल्यार्पण कर सैनिकों को सम्मान देने के लिए आमंत्रित किया जाता है। शाम का समापन सूर्यास्त से पहले बीटिंग द रिट्रीट ड्रिल के साथ हुआ। श्री अरविंद सिंह, सचिव, पर्यटन मंत्रालय ने इस दौरे में ट्रैवल, कारोबार, छात्रों, अतुल्य भारत टूरिस्ट गाइड, ट्रैवल ब्लॉगर्स/इन्फ्लुएंसर्स और हितधारकों की करीब 150 लोगों की सभा का नेतृत्व किया। कार्यक्रम के आयोजन में कर्नल आकाश खज़ांची और उनकी राष्ट्रीय युद्ध स्मारक टीम ने सहयोग किया।
श्री अरविंद सिंह ने राष्ट्रीय युद्ध स्मारक पर रिट्रीट समारोह में भाग लिया और उन शहीदों को श्रद्धांजलि अर्पित की जिन्होंने युद्ध के दौरान वीरता के विशिष्ट कार्य प्रदर्शित किए और राष्ट्र के लिए अपने प्राणों की आहुति दी । इस अवसर पर श्री अरविंद सिंह ने कहा कि हम आजादी का अमृत महोत्सव मना रहे हैं और हम अमृत काल  में प्रवेश करने जा रहे हैं, मैं सभी से अपील करता हूं कि अमृत काल के दौरान राष्ट्रीय युद्ध स्मारक पर आकर देश के लिए अपने प्राणों की आहुति देने वाले जवानों को श्रद्धांजलि अर्पित करें।
राष्ट्रीय राजधानी के केंद्र में 40 एकड़ में फैला, राष्ट्रीय युद्ध स्मारक उन सभी सैनिकों को श्रद्धांजलि है, जिन्होंने निडर होकर भारत के लिए लड़ाई लड़ी और अपने प्राण न्यौछावर कर दिए। 25 फरवरी 2019 को उद्घाटन किया गया स्मारक राष्ट्रीय गौरव के प्रतीक के रूप में अमर जवान ज्योति की शाश्वत लौ के साथ एक राष्ट्रीय गौरव के रूप में खड़ा है जो अपने सैनिकों के प्रति ऋणी राष्ट्र को दर्शाता है।
इस आयोजन का मुख्य आकर्षण पुलवामा हमले के 40 शहीदों के गृहनगर की मिट्टी सहित पूरे भारत के 144 सेना के शहीदों के गृहनगर की मिट्टी से युक्त 144 मिट्टी के बर्तनों को श्रद्धांजलि देना था। बैंगलोर के श्री उमेश गोपीनाथ जादव ने सड़क मार्ग से 1.15 लाख किलोमीटर से अधिक की यात्रा की और पूरे भारत में 144 शहीदों के परिवारों से मुलाकात की और "भारत की मिट्टी का सम्मान" यात्रा के रूप में उनके घर के बाहर से मिट्टी एकत्र की। कार्यक्रम के दौरान राष्ट्रीय युद्ध स्मारक के अंदर राष्ट्र की ओर से सम्मान के प्रतीक के रूप में इन मिट्टी के पात्रों को प्रदर्शित किया गया था।
उप राष्ट्रपति सचिवालय
हमारी भाषाओं के संरक्षण के लिए जन आंदोलन की जरूरत: उपराष्ट्रपति श्री एम. वेंकैया नायडू
उपराष्ट्रपति ने कहा आइए भारतीय भाषाओं, संस्कृतियों और परंपराओं का प्रचार करने के लिए एकजुट होकर आगे बढ़ें
उपराष्ट्रपति ने राष्ट्रीय शिक्षा नीति 2020 की भावना से प्राथमिक शिक्षा को मातृभाषा में देने का आह्वान किया
श्री नायडू ने तेलुगु भाषा की साहित्यिक कृतियों का अन्य भारतीय भाषाओं में अनुवाद करने के लिए और अधिक प्रयास करने का आह्वान किया; इसे प्रौद्योगिकी के साथ जोड़ने पर जोर दिया
उपराष्ट्रपति ने राष्ट्रेतर तेलुगु समाख्या की छठी वर्षगांठ को संबोधित किया
हमारी भाषा परंपराओं के लाभों को आने वाली पीढ़ियों तक पहुंचाने के लिए, उपराष्ट्रपति श्री एम. वेंकैया नायडू ने आज सरकार के प्रयासों के साथ ही, अपनी भाषाओं के संरक्षण के लिए एक जन आंदोलन की आवश्यकता पर बल दिया।
कई पीढ़ियों और भौगोलिक क्षेत्रों के निवासियों को आपस में जोड़े रखने में भाषा की शक्ति पर प्रकाश डालते हुए, श्री नायडू ने हमारी भाषाओं, संस्कृतियों और परंपराओं को संरक्षित, समृद्ध और प्रचारित करने के लिए एक ठोस प्रयास करने का आह्वान किया।
छठे वार्षिक 'राष्ट्रेतर तेलुगू समाख्या' सम्मेलन में बोलते हुए, श्री नायडू ने सुझाव दिया कि तेलुगु भाषा के लिए और हमारी स्थानीय परंपराओं के पुनरोद्धार के लिए तेलुगु लोगों को एक साथ आना चाहिए।
यह देखते हुए कि किसी भाषा की उपेक्षा करने से उसका पतन शुरू हो जाएगा, उपराष्ट्रपति ने सलाह दी कि यह प्रत्येक व्यक्ति का कर्तव्य है कि वह अन्य भाषाओं और संस्कृतियों को कम किए बिना अपनी मातृभाषा को संरक्षित और बढ़ावा दें।
श्री नायडू ने राष्ट्रीय शिक्षा नीति, 2020 की परिकल्पना के अनुसार प्राथमिक शिक्षा को अपनी मातृभाषा में होने की आवश्यकता को भी रेखांकित किया। उन्होंने कहा कि वर्तमान में राष्ट्रपति, उपराष्ट्रपति, प्रधानमंत्री और भारत के मुख्य न्यायाधीश सहित देश के सर्वोच्च संवैधानिक पदों पर बैठे व्यक्तियों की प्राथमिक शिक्षा उनकी मातृभाषा में हुई थी। “लोगों को यह गलत धारणा नहीं बनानी चाहिए कि यदि कोई अपनी मातृभाषा में पढ़ाई करता है तो वह सफल नहीं हो सकता और जीवन में आगे नहीं बढ़ सकता। इसका खंडन करने के लिए हमारे पास अतीत और वर्तमान के कई उदाहरण हैं।"
उपराष्ट्रपति ने तेलुगु साहित्य का अन्य भारतीय भाषाओं में अनुवाद करने के लिए और अधिक पहल करने का भी आह्वान किया जिससे किसी भी भाषा परंपरा की समृद्धि का प्रसार हो सके। इस तथ्य की सराहना करते हुए कि इस तरह के कई सांस्कृतिक संगठनों ने वैश्विक महामारी के दौरान भी अपना काम ऑनलाइन जारी रखा, श्री नायडू ने सुझाव दिया कि भाषा और प्रौद्योगिकी को उसी भावना से जोड़ने  के प्रयास तेज किए जाएं।
यह देखते हुए कि तेलुगु भाषा के संरक्षण और प्रसार के लिए तेलुगु भाषी राज्यों के बाहर एक हजार से अधिक संगठन कार्यरत हैं, उपराष्ट्रपति ने 'राष्ट्रेतर तेलुगु समाख्या' नामक एक साझा मंच पर एक साथ आने के लिए आयोजकों की पहल की सराहना की। उन्होंने उनके भविष्य के प्रयासों के लिए शुभकामनाएं दीं।
हिमाचल प्रदेश के माननीय राज्यपाल श्री बंडारू दत्तात्रेय, पश्चिम बंगाल सरकार में महिला एवं बाल विकास एवं समाज कल्याण मंत्री डॉ. शशि पंजा, आंध्र प्रदेश विधान सभा के पूर्व उपाध्यक्ष श्री मंडाली बुद्ध प्रसाद, अखिल भारतीय तेलुगु महासंघ के अध्यक्ष डॉ. सी. एम. के. रेड्डी, राष्ट्रेतर तेलुगु समाख्या के अध्यक्ष श्री सुंदर राव, और अन्य लोग इस आभासी कार्यक्रम के दौरान उपस्थित थे।
रक्षा मंत्रालय
रक्षा मंत्री श्री राजनाथ सिंह ने इज़राइल के उप प्रधानमंत्री और रक्षा मंत्री के साथ टेलीफोन पर बातचीत की
उन्होंने इजरायल के साथ रक्षा सहयोग को मजबूत बनाने और रणनीतिक साझेदारी को आगे बढ़ाने पर जोर दिया
रक्षा मंत्री श्री राजनाथ सिंह ने आज इज़राइल के उप प्रधानमंत्री और रक्षा मंत्री लेफ्टिनेंट जनरल  बेंजामिन गैंट्ज़ के साथ टेलीफोन पर बातचीत की। श्री राजनाथ सिंह ने लेफ्टिनेंट जनरल  बेंजामिन गैंट्ज़ को इज़राइल का उप प्रधानमंत्री और रक्षा मंत्रीका कार्यभार संभालने पर बधाई दी।
टेलीफोन पर बातचीत के बाद एक ट्वीट में,रक्षा मंत्री श्री राजनाथ सिंह ने कहा कि वह रक्षा सहयोग को मजबूत बनाने और रणनीतिक साझेदारी को आगे बढ़ाने के लिए इजराइल के साथ मिलकर काम करने के लिए बहुत उत्सुक हैं। श्री राजनाथ सिंह ने कोविड-19 महामारी से निपटने के लिए इज़राइल द्वारा भारत को प्रदान की गई सहायता के लिए भी लेफ्टिनेंट जनरल बेंजामिन गैंट्ज़ को धन्यवाद दिया।
मत्स्यपालन, पशुपालन और डेयरी मंत्रालय
देश में एविएन फ्लू की स्थिति
16 जनवरी, 2021 तक महाराष्ट्र के लातूर, परभणी, नांदेड़, पुणे, सोलापुर, यवतमाल, अहमदनगर, बीड और रायगढ़ जिलों के पोल्ट्री फार्म में एविएन इन्फ्लुएंजा के मामलों की पुष्टि की गई है।
इसके अलावा, मध्य प्रदेश के छतरपुर जिले ; गुजरात के सूरत, नवसारी और नर्मदा जिले ; उत्तराखंड का देहरादून जिला ; उत्तर प्रदेश का कानपुर जिला  में एविएन इन्फ्लुएंजा की पुष्टि हुई है। इसके अतिरिक्त, दिल्ली के नजफगढ़ में कबूतर और भूरे रंग के उल्लू और रोहिणी में बगुले में एविएन इन्फ्लूएंजा की पुष्टि हुई है।
केंद्रीय पोल्ट्री विकास संगठन मुंबई, भारत सरकार से प्राप्त रिपोर्ट के अनुसार, पोल्ट्री फॉर्म में मुर्गियों की असामान्य मृत्यु की सूचना आई हैं। जिसके बाद नमूनों को परीक्षण के लिए नामित प्रयोगशाला में भेजा गया है।
छत्तीसगढ़ राज्य में रैपिड रिस्पांस टीमों को तैनात किया गया है और प्रभाव वाले क्षेत्र बालोद जिले में मुर्गी पालन का काम चल रहा है। इसके अलावा, मध्य प्रदेश में भी रैपिड रिस्पांस टीमों को तैनात किया गया है। मध्य प्रदेश के सर्वाधिक प्रभाव वाले जिले हरदा में मुर्गी पालन का काम चल रहा है।
देश के प्रभावित क्षेत्रों में स्थिति की निगरानी के लिए गठित केंद्रीय दल प्रभावित स्थलों का दौरा कर रहे हैं और महामारी विज्ञान का अध्ययन कर रहे हैं।
राज्यों से अनुरोध किया गया है कि वे पोल्ट्री और पोल्ट्री उत्पादों की बिक्री पर प्रतिबंध लगाने के अपने फैसले पर पुनर्विचार करें और संक्रमण मुक्त क्षेत्रों/राज्यों से पोल्ट्री और पोल्ट्री उत्पादों की बिक्री की अनुमति दें। दोहराया गया है की अच्छी तरह से पकाए गए चिकन और अंडे मनुष्यों के लिए सुरक्षित है। उपभोक्ताओं को आधारहीन अफवाहों पर ध्यान नहीं देना चाहिए जो अवैज्ञानिक हों और अक्सर भ्रम पैदा करती हों। ये अफवाहें पोल्ट्री और अंडा बाजारों और इसी तरह पोल्ट्री और मक्का किसानों पर भी प्रतिकूल प्रभाव डालते हैं, जो पहले से ही कोविड-19 महामारी व लॉकडाउन से प्रभावित हैं।
विभाग की सलाह के बाद, राज्य, समाचार पत्रों के विज्ञापनों, सोशल मीडिया प्लेटफार्मों आदि के माध्यम से जागरूकता गतिगतिविधियाँ चला रहे हैं। इसके अतिरिक्त, एवियन इन्फ्लुएंजा के बारे में जागरूकता पैदा करने के प्रयासों को जारी रखते हुए विभिन्न मीडिया प्लेटफार्मों जैसे ट्विटर और फेसबुक हैंडल सहित विभिन्न मीडिया प्लेटफार्मों के माध्यम से स्थिति को आम जनता के साथ साझा किया जा रहा है।
स्वास्थ्य एवं परिवार कल्याण मंत्रालय
श्रीमती अनुप्रिया पटेल ने‘अंतर्राष्ट्रीय डिजिटल स्वास्थ्य संगोष्ठी’ का उद्घाटन किया
स्वास्थ्य एवं परिवार कल्याण राज्य मंत्री श्रीमती अनुप्रिया पटेल ने आज नई दिल्ली में आयोजित अंतर्राष्ट्रीय डिजिटल स्वास्थ्य संगोष्ठी के उद्घाटन सत्र में कहा, ‘भारत ने सभी स्तरों की स्वास्थ्य सेवाएं सुनिश्चित करने और उपयुक्त डिजिटल स्वास्थ्य उपायों को शामिल करने के लिए डिजिटल समावेश अवधारणा को अपनाया है।’ श्रीमती अनुप्रिया पटेल ने इस संगोष्ठी के एक हिस्से के रूप में ‘डिजिटल स्वास्थ्य’ पर आयोजित प्रदर्शनी का भी उद्घाटन किया। इस संगोष्ठी में प्रतिभागी देशों के साथ-साथ विभिन्न सरकारी मंत्रालयों, राज्यों और अन्य हितधारकों ने भी महत्वपूर्ण अभिनव खोजों, कार्यान्वयन से जुड़े अनुभवों और नवीन डिजिटल स्वास्थ्य उपायों को प्रदर्शित किया।
इससे पहले दो दिवसीय वैश्विक डिजिटल स्वास्थ्य साझेदारी  शिखर सम्मेलन आयोजित किया गया था। इस शिखर सम्मेलन में अन्वेषकों, चिकित्सीय हस्तियों, शिक्षाविदों, शोधकर्ताओं, स्वास्थ्य सेवाओं से जुड़े प्रतिष्ठानों, सरकारी प्रतिनिधियों, अंतर्राष्ट्रीय एवं राष्ट्रीय तकनीकी विशेषज्ञों, उद्यमियों और शोध समुदाय को व्यापक स्तर पर आपस में संवाद करने का उत्तम अवसर मिला।
श्रीमती अनुप्रिया पटेल ने यह भी कहा कि सरकार की नीतियों में एक अनिवार्यता के रूप में ऐसी स्वास्थ्य सेवाओं को शामिल करने पर फोकस किया गया है जो किफायती एवं सहज होने के साथ-साथ सभी नागरिकों को आसानी से उपलब्ध हों। उन्होंने कहा, ‘हम विभिन्न उपायों के जरिए प्रत्येक नागरिक को स्वास्थ्य सेवाएं मुहैया कराने में सफल रहे हैं। इसी के मद्देनजर हम डिजिटल स्वास्थ्य उपायों से लाभ उठा रहे हैं, ताकि लोगों को इनका अधिकतम लाभ मिल सके।’
नीति आयोग के सदस्य डॉ. वी.के. पॉल ने कहा कि भारत डिजिटल स्वास्थ्य के क्षेत्र में ऊंची छलांग लगाने को तैयार है। डॉ. पॉल ने इस बारे में विस्तार से बताते हुए कहा, ‘सरकार शीघ्र ही भारत के राष्ट्रीय स्वास्थ्य संचय  का अनावरण करेगी। सरकार ने ऐसी डिजिटल क्रांति के सूत्रपात पर अपना ध्यान केन्द्रित किया है जिसमें राष्ट्रीय पोषण मिशन, टेलीमेडिसिन एवं अन्य उपाय शामिल होंगे और इसके तहत आकांक्षी जिलों पर फोकस किया जाएगा। हमने वर्ष 2022 तक सभी 130 करोड़ भारतीयों के डिजिटल स्वास्थ्य रिकॉर्ड सुनिश्चित करने की परिकल्पना की है।’
संस्कृति मंत्रालय
राष्ट्रीय अभिलेखागार ने सुविख्यात बायो-गैस वैज्ञानिक डॉ. रामबख्श सिंह का बहुमूल्य संग्रह प्राप्त किया
राष्ट्रीय अभिलेखागार ने अंतरराष्ट्रीय स्तर पर सुविख्यात वैज्ञानिक स्वर्गीय डॉ. रामबख्श सिंह का बहुमूल्य संग्रह हासिल कर लिया है, जिन्होंने 26 सितंबर 2023 को अपने अभूतपूर्व योगदान से बायोगैस प्रौद्योगिकी के क्षेत्र में क्रांति ला दी थी। भारत के उत्तर प्रदेश के सीतापुर जिले में जन्मे डॉ. सिंह ने इंजीनियरिंग में अपनी शिक्षा हासिल की और अपना जीवन नवीकरणीय ऊर्जा के प्रचार, विकास और प्रसार के लिए समर्पित कर दिया, विशेष रूप से बायो-गैस प्रौद्योगिकी पर ध्यान केंद्रित किया। उनका पूरा जीवन कम लागत वाले ईंधन के उत्पादन और उसकी आसान उपलब्धता के लिए एक स्वदेशी, घरेलू तंत्र की स्थापना के लिए समर्पित था, जिसे आसानी से टिकाऊ तरीके से उत्पादित किया जा सकता था और स्वच्छ ऊर्जा प्रदान की जा सकती थी।
इन दस्तावेजों को उनके परिवार द्वारा उपेक्षा और अस्पष्टता से बचाया गया था, और सामग्री विविधता और अभिलेखीय मूल्य से समृद्ध है। इसमें उनकी साख के साथ-साथ उनके अनूठे योगदान को प्रमाणित करने वाली पत्रिकाओं, समाचार पत्रों के उद्धरणों का एक बड़ा संग्रह शामिल है, सभी सावधानीपूर्वक उनके काम का दस्तावेजीकरण करते हैं। इस संग्रह में फ़ाइलें, फ़्रेमयुक्त चित्र, मूल पहचान पत्र और हिंदी व अंग्रेजी में पुस्तकों का संग्रह शामिल है। यह संग्रह स्वतंत्रता के बाद के वैज्ञानिक इतिहास के बारे में लिखने में रुचि रखने वाले शोधकर्ता के लिए सामग्री का एक अनूठा भंडार प्रदान करता है और इस तरह यह राष्ट्रीय अभिलेखागार के समृद्ध निजी अभिलेखागार संग्रह के लिए एक अमूल्य निधि है।
राष्ट्रीय अभिलेखागार भारत सरकार के पुराने अभिलेखों का संरक्षक है और उन्हें प्रशासकों व विद्वानों के उपयोग के लिए संगृहीत किया गया है। यह सार्वजनिक रिकॉर्ड अधिनियम, 1993 के तहत निर्धारित प्रावधानों के तहत कार्य करता है। अभिलेखागार किसी भी राष्ट्र की अमूल्य दस्तावेजी विरासत हैं और देश में प्रमुख अभिलेखीय संस्थान के रूप में, राष्ट्रीय अभिलेखागार राष्ट्रीय और राज्य दोनों स्तरों पर अभिलेखीय चेतना के विकास को मार्गदर्शन और आकार देने में महत्वपूर्ण भूमिका निभाता है। यह संस्कृति मंत्रालय के संस्कृति विभाग का संबद्ध कार्यालय है। मार्च 1891 में कलकत्ता में शाही रिकॉर्ड विभाग के रूप में स्थापित, 1911 में राजधानी को कलकत्ता से दिल्ली स्थानांतरित करने के बाद इसे नई दिल्ली में स्थानांतरित कर दिया गया था। राष्ट्रीय अभिलेखागार के भंडार में वर्तमान में सार्वजनिक अभिलेखों का एक संग्रह है, जिसमें फाइलें भी शामिल हैं, जिनमें खंड, मानचित्र, भारत के राष्ट्रपति द्वारा अनुमोदित विधेयक, संधियाँ, दुर्लभ पांडुलिपियाँ प्राच्य रिकॉर्ड, निजी कागजात, कार्टोग्राफिक रिकॉर्ड, राजपत्रों और गजेटियर्स का महत्वपूर्ण संग्रह, जनगणना रिकॉर्ड, विधानसभा और संसद की बहस, प्रतिबंधित साहित्य, यात्रा वृत्तांत आदि को रखा गया है। पुराने सार्वजनिक रिकॉर्डों सहित अभिलेखागार के पास जीवन के सभी क्षेत्रों के उन सभी प्रतिष्ठित भारतीयों के निजी पत्रों का एक समृद्ध और लगातार बढ़ता हुआ संग्रह है, जिन्होंने हमारे राष्ट्रीय जीवन और पहचान में महत्वपूर्ण योगदान दिया है।
अधिक जानकारी के लिए वेबसाइट www.nationalarchives.nic.in पर जाएं
पृथ्वी विज्ञान मंत्रालय
तमिलनाडु, पुदुचेरी तथा कराईकल और केरल तथा माहे में छिटपुट से बहुत भारी वर्षा की संभावना
अगले चार-पांच दिनों के दौरान उत्तर-पश्चिम भारत के अधिकतर भागों में न्यूनतम तापमान के सामान्य से नीचे रहने की संभावना
पंजाब, हरियाणा, चंडीगढ़ और दिल्ली, उत्तर प्रदेश और उत्तराखंड के कुछ भागों में सर्दी तथा कड़ाके की सर्दी पड़ने की संभावना
पंजाब, हरियाणा, चंडीगढ़ तथा दिल्ली तथा उत्तर प्रदेश, मध्य प्रदेश और राजस्थान के कुछ इलाकों में सर्दी और कड़ाके की शीत लहर की संभावना
अगले चार-पांच दिनों के दौरान उत्तर पश्चिम भारत के कुछ स्थानों पर घने और बहुत घने कोहरे की संभावना
भारतीय मौसम विज्ञान विभाग  के राष्ट्रीय मौसम पूर्वानुमान केंद्र के अनुसारः
मौसम की प्रमुख विशेषताएं
- निचले क्षोभमंडल स्तर के कोमोरिन क्षेत्र तथा पड़ोस में चक्रवाती सर्कुलेशन के प्रभाव से तमिलनाडु, पुदुचेरी तथा कराईकल, केरल तथा माहे और लक्षद्वीप में अगले दो-तीन दिनों में छिटपुट स्थानों पर व्यापक वर्षा, सामान्य आंधी तथा बिजली गिरने की संभावना है। उसके बाद इन क्षेत्रों में वर्षा में कमी आ सकती है। 12 और 13 जनवरी को तमिलनाडु, पुदुचेरी में छिटपुट से भारी वर्षा तथा केरल और माहे में भारी से भारी वर्षा होने का पूर्वानुमान है।
- शुष्क उत्तर/उत्तर पश्चिमी हवा की मौजूदगी के कारण अगले चार-पांच दिनों में उत्तर-पश्चिम भारत के अधिकतम भागों में न्यूनतम तापमान सामान्य रह सकता है और इससे पंजाब, हरियाणा, चंडीगढ़, दिल्ली, उत्तर प्रदेश और उत्तराखंड के कुछ भागों में अगले तीन दिनों के दौरान सर्दी और कड़ाके की सर्दी पड़ सकती है। अगले तीन दिनों में पंजाब, हरियाणा, चंडीगढ़ और दिल्ली तथा उत्तर प्रदेश, उत्तर मध्य प्रदेश और राजस्थान में शीत लहर और कड़ाके की शीत लहर की संभावना है। अगले दो दिनों में दक्षिण पंजाब, हरियाणा तथा चंडीगढ़ के कुछ इलाकों और उत्तर राजस्थान में पाला पड़ सकता है।
- अगले चार-पांच दिनों में उत्तर-पश्चिम भारत के कुछ स्थानों पर घना और बहुत घना कोहरा छा सकता है।
अगले पांच दिनों के दौरान मौसम की चेतावनी
मौसम के ब्यौरे के लिए कृपया यहां क्लिक करें:
प्रभाव आधारित मौसम चेतावनी के ब्यौरे के लिए कृपयां यहां क्लिक करें:
स्थान विशेष पूर्वानुमान तथा चेतावनी के लिए कृपया मौसम एप  मौसम आधारित कृषि परामर्श के लिए मेघदूत एप  तथा बिजली गिरने की चेतावनी के लिए दामिनी एप  डाउनलोड करें। जिलेवार चेतावनी के लिए एमसी/आरएमसी की वेबसाइटें देखें।
सड़क परिवहन एवं राजमार्ग मंत्रालय
भारतीय राष्ट्रीय राजमार्ग प्राधिकरण सड़क की स्थिति पर नजर रखने के लिए नेटवर्क सर्वेक्षण वाहन के इस्तेमाल को अनिवार्य करेगा
यात्रियों को बेहतर सड़क उपलब्ध कराने की अपनी प्रतिबद्धता के अनुरूप, भारतीय राष्ट्रीय राजमार्ग प्राधिकरण  ने राष्ट्रीय राजमार्गों की गुणवत्ता बढ़ाने के लिए नेटवर्क सर्वेक्षण वाहन  को तैनात करने का निर्णय लिया है। राष्ट्रीय राजमार्गों पर परियोजना के पूरा होने पर सड़क की स्थिति और उसके बाद हर छह महीने में सड़क की स्थिति प्रमाणित करने के समय एनएसवी का उपयोग अनिवार्य किया गया है। परामर्श सेवाओं के लिए मानक बोली दस्तावेज के एक हिस्से के तौर पर एक प्रावधान को भी शामिल किया गया है।
इस तैनाती से राजमार्गों की समग्र गुणवत्ता को बढ़ाने में मदद मिलेगी क्योंकि एनएसवी नवीनतम सर्वेक्षण तकनीकों का उपयोग करता है। इसमें 3600 इमेजरी वाला हाई-रेजोल्यूशन डिजिटल कैमरा लगा है जो नियमित अंतराल पर तस्वीरें और वीडियो रिकॉर्ड करता है। साथ ही यह लेजर रोड प्रोफिलोमीटर और सड़क पर होने वाली अन्य आपातकालीन परिस्थियों की जानकारी के लिए अन्य संबंधित प्रौद्योगिकी से लैस है।
एनएसवी सड़क की स्थिति के विश्लेषण, सड़क की सतह की लंबाई, सड़क पर आई दरारों, गड्ढों और पैच सहित सड़क की स्थिति का विश्लेषण करने के लिए जानकारियां इकट्ठा करने में मदद करता है। इसके अलावा, एनएसवी सड़क के किनारों पर बने नालों और सड़क फर्नीचर आदि से संबंधित डेटा भी प्रदान करेगा।
एनएसवी सर्वेक्षण के माध्यम से एकत्र किए गए डेटा को भारतीय राष्ट्रीय राजमार्ग प्राधिकरण के आर्टिफिशियल इंटेलिजेंस आधारित पोर्टल डेटा लेक पर अपलोड किया जाता है जहां सड़क संपत्ति प्रबंधन सेल  द्वारा इस बात का आकलन और विश्लेषण किया जाता है कि किस सड़क की क्या स्थिति है और इसी के आधार पर प्राथमिकता तय कर रखरखाव का आगे का कार्य तय किया जाता है।
इस प्राप्त डेटा से सड़क संपत्ति प्रबंधन सेल अपने संसाधनों और सड़क की स्थिति को दुरुस्त रखने की रणनीति बनाता है और इस काम के लिए खुद को तैयार रखता है। सड़क नेटवर्क योजना पर महत्वपूर्ण जानकारी देने के अलावा, सड़क सुरक्षा उपायों के विकास जैसे अन्य पहलुओं पर प्रासंगिक जानकारी प्रदान करना, यह राजमार्ग रखरखाव रणनीतियों को विकसित करने, रखरखाव के विश्लेषण और इष्टतम रखरखाव शासन के चयन में भी सहायता करेगा।
एनएसवी सर्वेक्षणों के माध्यम से एकत्र किए गए आंकड़े सड़क की स्थिति में कमियों को उजागर करेंगे औरबीओटी ऑपरेटरों / भारतीय राष्ट्रीय राजमार्ग प्राधिकरण अधिकारियों को सड़क की स्थिति को वांछित स्तर पर लाने के लिए सुधारात्मक कदम उठाने के लिए प्रेरित करेंगे। इसकी बदौलत राष्ट्रीय राजमार्गों के बेहतर रखरखाव सुनिश्चित हो सकेगा, जिससे राजमार्ग उपयोगकर्ताओं के लिए अधिक आरामदायक और बेहतर यात्रा अनुभव होगा।
एमजी/एएम/पीके
(Visitor Counter : 221
प्रधानमंत्री कार्यालय
प्रधानमंत्री ने पश्चिम बंगाल के जलपाईगुड़ी में हुई दुर्घटना में लोगों की मृत्यु पर शोक व्यक्त किया
प्रधानमंत्री श्री नरेन्द्र मोदी ने पश्चिम बंगाल के जलपाईगुड़ी में दुर्गा पूजा उत्सव के दौरान हुई दुर्घटना में हुई लोगों की मृत्यु पर गहरा दुख व्यक्त किया है।
प्रधानमंत्री कार्यालय के माध्यम से किए गए एक ट्वीट में कहा;
"पश्चिम बंगाल के जलपाईगुड़ी में दुर्गा पूजा उत्सव के दौरान हुई दुर्घटना से दुखी हूं। अपने प्रियजनों को खोने वालों के प्रति मेरी संवेदनाऐं हैः प्रधानमंत्री नरेन्द्र मोदी"
रक्षा मंत्रालय
भारत-नेपाल संयुक्त अभ्यास सूर्य किरण का 15वां संस्करण 20 सितंबर से पिथौरागढ़  में शुरू होगा
भारत-नेपाल संयुक्त सैन्य प्रशिक्षण अभ्यास सूर्य किरण का 15वां संस्करण 20 सितंबर 2021 से पिथौरागढ़  में शुरू हो रहा है। इस अभ्यास के दौरान, भारतीय सेना की एक इन्फैंट्री बटालियन और नेपाली सेना के समकक्ष सैन्य बल अपने-अपने देशों में लंबे समय तक विभिन्न आतंकवाद विरोधी अभियानों के संचालन के दौरान प्राप्त अपने अनुभवों को साझा करेंगे।
अभ्यास के अंतर्गत दोनों देशों की सेना एक-दूसरे के हथियारों, उपकरणों, रणनीति, तकनीकों और पहाड़ी इलाकों में आतंकवाद रोधी वातावरण में संचालन की प्रक्रियाओं से परिचित होंगी। इसके अलावा मानवीय सहायता और आपदा राहत, ऊंचाई वाले युद्ध, वनों में युद्ध आदि जैसे विभिन्न विषयों पर विशेषज्ञ अकादमिक चर्चाओं की एक श्रृंखला होगी। संयुक्त सैन्य प्रशिक्षण दोनों देशों की सेना के पहाड़ी इलाकों में उग्रवाद का मुकाबला करने में प्रदर्शन का परीक्षण करने के लिए 48 घंटे के कठिन अभ्यास के साथ समाप्त होगा। यह अभ्यास दोनों देशों के बीच अंतर-संचालनीयता और विशेषज्ञता साझा करने के लिए एक पहल का हिस्सा है।
यह संयुक्त सैन्य प्रशिक्षण द्विपक्षीय संबंधों को बेहतर बनाने में एक लंबा रास्ता तय करेगा और दोनों देशों के बीच पारंपरिक दोस्ती को और मजबूत करने की दिशा में एक बड़ा कदम होगा। अभ्यास सूर्य किरण का अंतिम संस्करण 2019 में नेपाल में आयोजित किया गया था।